Bibliotêca Naçionâle de Oustràlia
A Bibliotêca Naçionâle de Oustràlia (in ingléize National Library of Australia, NLA), precedenteménte conosciûa cómme Commonwealth National Library e Commonwealth Parliament Library, a l'é a ciù grànde bibliotêca de referénse d'Oustràlia e a responsàbile, sótt'a-i tèrmini do National Library Act 1960, do "mantegniménto e do svilùppo de 'na coleçión naçionâle de materiâle librâio, inclûza 'na coleçión conplêta de scrîti in sce l'Oustràlia e i çitadìn oustralién", dónca fonçionàndo cómme 'na bibliotêca naçionâle ascì. A sò sêde centrâle a l'é a Parkes, Canberra, into Teritöio da Capitâle Oustraliànn-a.
Creâ into 1960 co-o National Library Act, a-a fìn do zùgno do 2019 a sò coleçión a l'êa formâ da 7.717.579 ògètti, co-i sò manoscrîti che òcupâvan 17.950 mêtri quàddri de spàçio in scê sganzîe. A NLA a l'òspita e gestìsce ànche l'avoxòu servìçio de scovèrta do patrimònio colturâle Trove, o quæ o l'inclùdde l'intrâ inte l'Australian Web Archive e into National edeposit (NED), 'na grànde coleçión de giornâli, papê ofiçiæ, manoscrîti e inmàgine digitalizæ, coscì cómme di materiâli "born-digital".
Stöia[modìfica | modìfica wikitèsto]
Into 1901 a Bibliotêca Parlamentâre do Commonwealth (Commonwealth Parliament Library)[1] a l'é stæta creâ pe servî l'apénn-a formòu Parlaménto Federâle de l'Oustràlia. Da-a sò creaçión a Bibliotêca Parlamentâre do Commonwealth a l'é stæta svilupâ de mòddo d'avéi 'n'inportànte coleçión a bâze naçionâle. Into 1907 a Comisción Parlamentâre Unîa de Bibliotêche sótt'a-a direçión do sò Prescidénte, Sir Frederick William Holder, a l'à definîo l'òbietîvo da Bibliotêca Parlamentâre do Commonwealth con 'ste paròlle chi[2]:
Da-o 1923, doî nómmi són stæti comuneménte dêuviæ: Bibliotêca Naçionâle do Commonwealths (Commonwealth National Library) e Bibliotêca Parlamentâre do Commonwealth (Commonwealth Parliament Library) pe indicâ, rispetivaménte, a coleçión Naçionâle e quélla Parlamentâre[1].
Into 1960 a Bibliotêca Naçionâle de Oustràlia a l'é stæta creâ[1] co-o National Library Act 1960[3], e e dôe bibliotêche són diventæ de instituçioîn separæ[1].
Sêde[modìfica | modìfica wikitèsto]
L'atoâle palàsso da bibliotêca o l'é stæto avèrto a-i 15 de agósto do 1968 da-o Prìmmo Minìstro John Gorton[4][5]. O palàsso o l'é 'n progètto do stùdio de architetûa Bunning and Madden, realizòu into stîle clàscico despugiòu tìpico da fìn do XX sécolo. O pòrtego o l'é decoròu co-o màrmo, e vedrâte són 'n'òpera de Leonard French e i tréi aràssi de Mathieu Matégot[6]. O palàsso o l'é stæto inserîo inta Commonwealth Heritage List oustraliànn-a a-i 22 de zùgno do 2004[7].
Sâle de letûa[modìfica | modìfica wikitèsto]
A grànde costruçión da Bibliotêca Naçionâle a l'òspita vàrie sâle de letûa e coleçioîn. A-o ciàn terén a gh'é a sâla de letûa prinçipâ, dónde a gh'é a ciù pàrte di terminâli pe colegâse a-a Ræ da Bibliotêca e dónde o l'é disponìbile o colegaménto wireless a l'Internétte ascì. Vàrri servìççi són fornîi ànche inta bibliotêca da-a zöna Giornâli e Stöia Familiâre a-o ciàn terén, da-a Sâla Letûe de Coleçioîn Speciâli a-o prìmmo ciàn e da-e coleçioîn aziàtiche a-o livéllo 3.
Coleçioîn[modìfica | modìfica wikitèsto]
Coleçión generâle e oustraliànn-a[modìfica | modìfica wikitèsto]
A bibliotêca a l'arechéugge materiâli prodûti da çitadìn oustràlién, pe-i oustralién ò in sce l'Oustràlia, realizæ inte tùtti i formâti, no sôlo de òpere stànpæ cómme lìbbri, stöie a pontæ, giornâli, màppe, manifèsti, mûxiche e ephemera stànpæ, ma ànche publicaçioîn in sciâ Ræ e òpere no pùblicæ cómme manoscrîti, inmàgine e stöie contæ. Into 1957, Hazel de Berg a l'à incomensòu a registrâ scritoî, artìsti, muxicìsti e âtri oustralién ligæ a l'àrte, arivàndo a fâ squæxi 1.300 intervìste. Insémme co-a Bibliotêca, a l'é stæta 'n pioniêre into sò cànpo in Oustràlia, travagiàndo con l'instituçión pe vintisètte ànni[8].
'N'inportànte coleçión do tîpo Australiana a l'é quélla de John A. Ferguson[9]. A Bibliotêca a l'à de particolæ ecelénse inte sò coleçioîn, spécce into ràmmo de àrte do spetàcolo, bàllo inclûzo.
A Bibliotêca a contêgne 'na coleçión consciderévole de materiâle librâio generâle e râro, óltre che coleçioîn aziàtiche e da zöna do Pacìfico de livéllo mondiâle che van a aomentâ e coleçioîn in sciâ coltûa oustraliànn-a. Pe de ciù, e coleçioîn de stànpe són sùportæ da grénde arecugéite de microform. A Bibliotêca a consèrva a Coleçión Braille da Risèrva Naçionâle ascì.
Cómme 'na bibliotêca naçionâle, a NLA in sciâ bâze de dispoxiçion contegnûe into Copyright Act 1968 a l'arechéugge segóndo o depòxito legâle 'na còpia de ògni publicaçión oustraliànn-a, i quæ editoî dêvan prezentâla a-o moménto da sò publicaçión[10][11].
A-a fìn de l'ànno finançiâio oustraliàn 2018-2019, a coleçión da Bibliotêca Naçionâle a l'êa formâ da 7.717.579 ògètti, ciù âtri 17.950 mêtri de féuggi scrîti a màn. E coleçioîn da coltûa oustraliànn-a da Bibliotêca se són svilùpæ inta séncia ciù grànde arecugéita de materiâli in sciô patrimònio colturâle oustraliàn de tùtta a naçión. Scritoî, editoî e ilustratoî oustralién són spésse vòtte riçercæ e bén bén raprézentæ inte coleçioîn, ségge che e sò òpere séggian pùblicæ in Oustràlia che a l'èstero.
A coleçión da Bibliotêca a l'inclùdde tùtti i formâti de materiâle, da lìbbri, giornâli, scîti d'Internétte e manoscrîti a quàddri, inmàgine, màppe, mûxica e regìstraçioîn de stöie contæ, féuggi scrîti a màn e ephemera. Ciù ò mêno o 94,1% da coleçión da Bibliotêca o l'é stæto catalogòu a-o lùggio 2019, pe 'n totâle de 5.453.888 ògètti ce se pêuan descrovî pe mézzo do catàlogo in sciâ Ræ[12].
Coleçioîn digitâli[modìfica | modìfica wikitèsto]
A bibliotêca a l'é un di leader mondiâli inte técniche de conservaçión digitâle[13] e a mantêgne 'n archìvio in sciâ Ræ ciamòu Pandora Archive, acescìbile da l'Internétte pe mézzo de çèrti scîti seleçionæ, da-o 1996. L'Australian Web Archive, publicòu into màrso do 2019, o métte insémme i dæti de PANDORA, de l'Australian Government Web Archive (AGWA) e de âtri scîti d'Internétte pùblicæ in Oustràlia. Into bilàncio federâle do 2019, o govèrno o l'à mìsso a dispoxiçión 10 milioîn de dòlari oustralién pi-â bibliotêca, da distriboî in quàttro ànni pi-â creaçión de 'n fóndo pi-â digitalizaçión[14].
A-o zùgno do 2019, a Bibliotêca a l'à digitalizòu ànche 'n totâle de 5.508.008 inmàgine[15]. Quànde poscìbile, quéste són càregæ diretaménte in sciâ Ræ.
Segóndo 'n emendaménto a-o Copyright Act do 2016, tùtti i contegnuî creæ da sùbito cómme digitâli dêvan êse depòxitæ inta bibliotêca ascì (con vàrie dispoxiçioîn pe-e bibliotêche di stâti federâli ascì). A NLA da-o màzzo 2019 a l'òspita e a gestìsce o servìçio do National edeposit (NED). Libraries ACT, Libraries Tasmania, Northern Territory Library, State Library of New South Wales, State Library of Queensland, State Library of South Australia, State Library Victoria e a State Library of Western Australia són tùtte òrganizaçioîn ménbre da colaboraçión[16][17].
Coleçioîn aziàtiche[modìfica | modìfica wikitèsto]
A Bibliotêca a l'òspita a ciù grànde e a ciù ativaménte svilupâ vivàgna de riçèrca in sce l'Àzia in Oustràlia e e ciù grénde arecugéite de léngoe aziàtiche inte tùtto l'emisfêro oustrâle, con ciù de mêzo milión de volùmmi inta coleçión, óltre che ànpie vivàgne in sciâ Ræ e eletròniche. A Bibliotêca a l'arechéugge numerôze vivàgne in scî vàrri Pàixi aziàtichi scrîte inte léngoe òcidentâli ò ànche in Birmàn, Cinéize, Persiàn, Indoneziàn, Giaponéize, Khmer, Coreàn, Laotiàn, Mancéize, Móngolo, Thailandéize, Timoréize e Vietnaméize.
A Bibliotêca a l'à acatòu 'na série inportànte de arecugéite in léngoe òcidentâli e aziàtiche de riçercatoî e bibliofìli. Tra de quéste a gh'é:
- Coleçión McLaren-Human, in sciâ Corêa[21]
- Coleçión Otley Beyer, in sce Filipìnn-e
- Coleçión Sakakibara, in sciô Giapón
- Coleçión Sang Ye, in sciâ Cìnn-a
- Coleçión Simon, in sce l'Àzia òrientâle
- Coleçión Harold S. Williams, in sciô Giapón
E coleçioîn aziàtiche se pêuan riçercâ pe mézzo do catàlogo da Bibliotêca Naçionâle[22].
Quàddri e manoscrîti[modìfica | modìfica wikitèsto]
A Bibliotêca Naçionâle a l'òspita 'n'ànpia coleçión de quàddri e de manoscrîti. A coleçión de manoscrîti a contêgne ciù de 26 milioîn de ògètti separæ, crovìndo ciù de 10.492 mêtri de spàçio in scê sganzîe (ACA Australian Archival Statistics, 1998). A coleçión a l'é pi-â ciù pàrte in sce l'Oustràlia ma a gh'é di inportànti materiâli in sce Papoa Nêuva Goinêa, Nêuva Zelànda e Pacìfico ascì. A coleçión a contêgne ànche 'na série de arecugéite de manoscrîti eoropêi e aziàtichi ò di sénci ògètti che són stæti riçevûi cómme pàrte d'âtri grùppi de lìbbri.
E coleçioîn de manoscrîti oustralién remóntan a-o perîodo de esploraçión marìtima e instalaçión de colònie, da-o XVIII sécolo a-a giornâ d'ancheu, co-a ciù pàrte di materiâli ch'o l'é datòu da-o 1890 in pöi. A coleçión a conprénde 'n grànde nùmero de péssi ùnichi eceçionâli, cómme o Cartolâio de Chertsey do XIV sécolo, o giornâle de bòrdo de James Cook in sce l'HMS Endeavour, inserîo into Regìstro da Memöia do Móndo[23] do 2001, i diâi de Robert O'Hara Burke e William John Wills da spediçión de Burke e Wills, e o regìstro do viâgio de Charles Kingsford Smith e Charles Ulm in sciô Southern Cross.
Inta coleçión a l'é raprezentâ 'n'ànpia gàmma de indivìdoi e de famìgge, spécce inti cànpi da polìtica, da pùblica aministraçión, da diplomaçîa, do tiâtro, de l'àrte, da letiatûa, da bovinicoltûa e da religión. Ezénpi de quésti scrîti són i papê de Alfred Deakin, John Latham, Keith Murdoch, Hans Heysen, John Monash, Vance e Nettie Palmer, Alec Derwent Hope, Manning Clark, David Williamson, W.M. Hughes, Robert Menzies, William McMahon, Richard Casey, Geoffrey Dutton, Peter Sculthorpe, Daisy Bates, Jessie Street e quélli de Eddie Mabo e de James Cook, tùtti doî inserîi tra i papê into Regìstro da Memöia do Móndo de l'UNESCO into 2001[23][24].
A Bibliotêca a l'à ànche acatòu i regìstri de vàrie òrganizaçioîn naçionâli no governatîve, tra e quæ se pêuan aregordâ i regìstri di Segretâi Federâli do Partîo Liberâle, de l'ALP, di Democràtichi, do RSL, de l'Australian Inland Mission, de l'Australian Union of Students, de l'Australian Ballet, de l'Australian Elizabethan Theatre Trust, de l'Australian Institute of Urban Studies, de Australian Industries Protection League, de l'Australian Conservation Foundation e di Australian Council of National Trusts. Pe de ciù, a Bibliotêca a l'à ciù ò mêno 37.000 bobìnn-e de microfilm de manoscrîti e papê in archìvio, pi-â ciù pàrte di acàtti da l'èstero e de interèsse oustraliàn ò da zöna do Pacìfico.
A coleçión de quàddri da Bibliotêca Naçionâle a l'incentrâ in scê persónn-e, lêughi e fæti oustralién, da-e prìmme esploraçioîn eoropêe into Pacìfico Meridionâle a-i fæti d'ancheu. Travàggi artìstichi e fotografîe són stæti acàtæ sorviatùtto pe-o sò valô informatîvo, óltre che pi-â sò inportànsa cómme papê stòrichi[25].
I tîpi de òpere raprezéntæ inta coleçión inclùddan inmàgine, diségni, acquerélle, êui, litografîe, incixoîn, ægoefórte e scultûe/bùsti[26].
Servìççi[modìfica | modìfica wikitèsto]
A Bibliotêca Naçionâle de Oustràlia a l'à 'n ròllo de leader naçionâle into svilùppo e inta gestión do servìççi colaboratîvi in sciâ Ræ co-a comunitæ de âtre bibliotêche do pàize, rendéndo ciù fàçile pe-i uténti trovâ e vixitâ e vivàgne informatîve a livéllo naçionâle. A fornìsce servìççi a bibliotêche, editoî e a-o pùblico in generâle, con l'inscriçión, disponìbile pe-i çitadìn oustralién, ch'a da di servìççi in ciù[27][28].
Tra i vàrri conponénti di servìççi a gh'é[27]:
- Pe-i editoî:
- Prepublication Data Service[29], ISSN e ISMN pe-i editoî oustralién.
- National edeposit (NED), pe adenpî a-i òblighi de depòxito legâle[30]. A NLA a l'òspita e a gestìsce o servìçio in sciâ bâze do quæ tùtti i contegnûi creæ da sùbito cómme digitâli in Oustràlia, cómme domandòu da-e dispoxiçioîn legislatîve in sciô depòxito legâle segóndo o Copyright Act 1968, són depòxitæ a distànsa da l'editô, archìviæ e réize acescìbili a-e bibliotêche parteçipànti e a-o pùblico[16][17][31][32].
- Pe-i bibliotecâi:
- L'Australian National Bibliographic Database (ANBD)[33], óltre a òfrî 'na vìxita de bàdda pe mézzo do servìçio in abonaménto de Libraries Australia[34]. O vêgne deuviòu pi-â consultaçión, o svilùppo da coleçión, a catalogaçión e o préstito interbibliotecâio.
- O portâ National Libraries.
- In sciâ Ræ, pe-o pùblico in generâle:
- L'Australian Web Archive, o quæ o l'incórpora d'ancheu PANDORA (creòu into 1996), l'Australian Government Web Archive (AWA) e l'archìvio do domìnio ".au".
- O Catalàgo da Bibliotêca Naçionâle de Oustràlia, 'n catàlogo di materiâli da NLA che són disponìbili a-o pùblico in generâle[35].
Trove[modìfica | modìfica wikitèsto]
I servìççi in sciâ Ræ minsonæ de d'âto, e âtri de ciù, són acescìbili pe mézzo do servìçio Trove, o quæ o l'é stæto aviòu into 2009. Trove o métte insémme e bànche dæti de bibliotêche in sciâ Ræ, co-in servìçio naçionâle centralizòu ch'o l'é stæto realizòu co-a colaboraçión de ciù inportànte bibliotêche de l'Oustràlia[36]. A caraterìstica ciù conosciûa de Trove a l'é fòscia l'arecugéita digitalizâ de giornâli oustralién. A ciù pàrte di servìççi de individoaçión de vivàgne NLA són òua do tùtto integræ co-o Trove. O servìçio o l'é in gràddo de individoâ vivàgne in sce l'Oustràlia e i oustralién, arivàndo a di materiâli che de spésso no són disponìbili pe-i motoî de riçèrca estèrni[37].
Publicaçioîn[modìfica | modìfica wikitèsto]
A NLA a pùblica sagìstica e lìbbri pe figeu che móstran e coleçioîn da bibliotêca. Quéste publicaçioîn rigoàrdan sorviatùtto a stöia, a stöia naturâle e l'àrte[38]. A NLA Publishing a l'à goagnòu divèrsci Eve Pownall Award for Information Books.
Abonaménto[modìfica | modìfica wikitèsto]
A registraçión a-a bibliotêca a l'é de bàdda pe tùtti i çitadìn oustralién, gràçie a de tésere che vêgnan spedîe a 'n indirìsso fìxico prìmma che ne ségge consentîo l'ûzo. L'inscriçión a conferìsce çèrti vantàggi in ciù pe-i uténti da bibliotêca, cómme o prenotâ into scîto i artìcoli che saiàn pöi dêuviæ inte sâle de letûa da bibliotêca e a poscibilitæ de védde 'na gàmma seleçionâ de vivàgne aotorizæ, pùblicæ da âtre instituçioîn, cómme o tèsto conplêto de l'Encyclopaedia Britannica[39]. O l'é poscìbile ordinâ de còpie eletròniche de çèrti artìcoli e, pe-i ménbri che pêuan vixitâ de persónn-a a Bibliotêca, o l'é poscìbile òtegnî 'n préstito interbibliotecâio da dêuviâ inte sâle de letûa[40].
Diretoî generâli[modìfica | modìfica wikitèsto]
I sogètti indicæ inta tabélla chi de sótta són stæti nominæ Diretô Generâle (Director-General), ò co-in tìtolo equivalénte ma ciù vêgio:
Problêmi[modìfica | modìfica wikitèsto]
Into 2016, co-o réizego de tàggi a-i finançiaménti a Trove, 'na canpàgna pùblica a l'à portòu o govèrno a inpegnâse a fornî fóndi pe 16,4 milioîn de dòlari oustralién into dexénbre do 2016, spartîi in sce 'n perîodo de quàttro ànni[45][46].
A l'inìçio do 2020, con l'aoménto da domànda de tùtti i tîpi de servìççi digitâli, a Bibliotêca Naçionâle a l'à dovûo frontezâ di fóndi pe-o sò personâ de lóngo ciù scàrsi pe svilupâ servìççi in sce Trove e o National edeposit, dovéndo coscì intraprénde 'na ristruturaçión do sò personâ e de sò òperaçioîn[47].
Nòtte[modìfica | modìfica wikitèsto]
- ↑ 1,0 1,1 1,2 1,3 (EN) Bibliotêca Naçionâle de Oustràlia, Libraries Australia Authorities - Full view, in sce librariesaustralia.nla.gov.au. URL consultòu o 27 dexénbre 2021.
- ↑ (EN) Bibliotêca Naçionâle de Oustràlia, History of the National Library collections until 1980 (extract from Burmester), in sce nla.gov.au. URL consultòu o 27 dexénbre 2021.
- ↑ (EN) Federal Register of Legislation, National Library Act 1960, in sce legislation.gov.au. URL consultòu o 27 dexénbre 2021.
- ↑ (EN) David Reid, Prime Minister John Gorton addressing officials and dignitaries at the opening of the National Library of Australia, Canberra, 15 August 1968, Bibliotêca Naçionâle de Oustràlia. URL consultòu o 28 dexénbre 2021.
- ↑ (EN) Sir Harold Leslie White, Publications relating to the opening of the National Library of Australia, 15th August, 1968, Bibliotêca Naçionâle de Oustràlia. URL consultòu o 28 dexénbre 2021.
- ↑ (EN) Sue Ebury, The Many Lives of Kenneth Myer, The Miegunyah Press, 2008, p. 319, ISBN 0-522-85546-6.
- ↑ (EN) National Library of Australia and Surrounds, Parkes Pl, Parkes, ACT, Australia, Australian Heritage Database, Department of the Environment. URL consultòu o 28 dexénbre 2021.
- ↑ (EN) Geoffrey Dutton, Artists' Portraits: selected and introduced by Geoffrey Dutton, Canberra, Bibliotêca Naçionâle de Oustràlia, 1992, p. 1, ISBN 0-642-10579-0.
- ↑ (EN) Bibliotêca Naçionâle de Oustràlia, Ferguson Collection, in sce nla.gov.au. URL consultòu o 29 dexénbre 2021.
- ↑ (EN) Bibliotêca Naçionâle de Oustràlia, What is legal deposit?, in sce nla.gov.au. URL consultòu o 29 dexénbre 2021.
- ↑ (EN) National and State Libraries Australia, Legal deposit in Australia, in sce nsla.org.au. URL consultòu o 29 dexénbre 2021.
- ↑ (EN) Bibliotêca Naçionâle de Oustràlia, Catalogue Home, in sce catalogue.nla.gov.au. URL consultòu o 29 dexénbre 2021.
- ↑ (EN) NLA.gov.au, in sce webarchive.nla.gov.au. URL consultòu o 29 dexénbre 2021.
- ↑ (EN) Southern Phone, Check Out Australia's Web Archive, in sce southernphone.com.au. URL consultòu o 29 dexénbre 2021.
- ↑ (EN) Bibliotêca Naçionâle de Oustràlia, Digitisation of Library collections, in sce nla.gov.au. URL consultòu o 29 dexénbre 2021.
- ↑ 16,0 16,1 (EN) NED, What is National edeposit (NED)?, in sce ned.gov.au. URL consultòu o 29 dexénbre 2021.
- ↑ 17,0 17,1 (EN) National Library of Australia Annual Report 2018–2019: 2.5 Strategic Priority Three: Collaborate, Australian Government. Transparency Portal. URL consultòu o 29 dexénbre 2021.
- ↑ (EN) Bibliotêca Naçionâle de Oustràlia, Braga Collection, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Claasz Collection, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Coedès Collection, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, McLaren-Human Collection, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Asian collections, in sce nla.gov.au. URL consultòu o 30 dexénbre 2021.
- ↑ 23,0 23,1 (EN) UNESCO, The Endeavour Journal of James Cook, in sce portal.unesco.org. URL consultòu o 30 dexénbre 2021 (archiviòu da l'url òriginâle o 4 agósto 2009).
- ↑ (EN) UNESCO, The Mabo Case Manuscripts, in sce portal.unesco.org. URL consultòu o 30 dexénbre 2021 (archiviòu da l'url òriginâle o 19 seténbre 2008).
- ↑ (EN) Bibliotêca Naçionâle de Oustràlia, Pictures Collection Development Policy, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Pictures, in sce nla.gov.au. URL consultòu o 30 dexénbre 2021.
- ↑ 27,0 27,1 (EN) Bibliotêca Naçionâle de Oustràlia, Services, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Using the library, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Prepublication Data Service, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Legal Deposit, in sce nla.gov.au. URL consultòu o 30 dexénbre 2021.
- ↑ (EN) National and State Libraries Australia, Our work, in sce nsla.org.au. URL consultòu o 30 dexénbre 2021.
- ↑ (EN) National and State Libraries Australia, National edeposit, in sce nsla.org.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Australian National Bibliographic Database, in sce nla.gov.au. URL consultòu o 30 dexénbre 2021.
- ↑ (EN) Libraries Australia, Intrâ, in sce librariesaustralia.nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Catalogue, in sce nla.gov.au. URL consultòu o 30 dexénbre 2021.
- ↑ (EN) National Library unveils web-based treasure Trove, ABC News, 28 arvî 2010. URL consultòu o 30 dexénbre 2021.
- ↑ (EN) Liz Stainforth, Treasuring Trove: Why Australia's digital heritage platform is so special, Pursuit. University of Melbourne, 26 òtôbre 2018. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, National Library of Australia Publishing, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Get a library card, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, Reproductions and interlibrary loans for individuals, in sce nla.gov.au. URL consultòu o 30 dexénbre 2021.
- ↑ (EN) Bibliotêca Naçionâle de Oustràlia, History of the Library, in sce nla.gov.au. URL consultòu o 27 dexénbre 2021.
- ↑ (EN) Bibliotêca Naçionâle de Oustràlia, Friends Farewell Jan Fullerton, in sce nla.gov.au. URL consultòu o 27 dexénbre 2021.
- ↑ (EN) Bibliotêca Naçionâle de Oustràlia, Library Council Director-General and Executive Member Anne-Marie Schwirtlich, in sce nla.gov.au. URL consultòu o 27 dexénbre 2021 (archiviòu da l'url òriginâle o 27 màrso 2012).
- ↑ (EN) Bibliotêca Naçionâle de Oustràlia, Director-General and Executive Member Dr Marie-Louise Ayres, FAHA, in sce nla.gov.au. URL consultòu o 27 dexénbre 2021.
- ↑ (EN) Universcitæ de Melbourne, Treasuring Trove: Why Australia's digital heritage platform is so special, in sce pursuit.unimelb.edu.au. URL consultòu o 27 dexénbre 2021.
- ↑ (EN) Annelie de Villiers, #FundTROVE, in sce anneliedevilliers.com, 23 frevâ 2016. URL consultòu o 27 dexénbre 2021.
- ↑ (EN) Adrian Rollins, Job cuts a 'live possibility' in National Library of Australia restructure, The Canberra Times, 28 frevâ 2020. URL consultòu o 27 dexénbre 2021.
Bibliografîa[modìfica | modìfica wikitèsto]
- (EN) Jenny Zimmer, Stained Glass in Australia, Oxford University Press, 1984, ISBN 0-195-54369-6.
- (EN) Jennifer Taylor, Australian Architecture Since 1960, 2ª ed., Royal Australian Institute of Architects (RAIA), 1990, ISBN 0-646-03189-9.
- (EN) Rodney Garnett e Danielle Hyndes, The Heritage of the Australian Capital Territory, Canberra, National Trust of Australia (ACT), 1992, ISBN 0-959-49415-4.
- (EN) Suzanne Rickard, A Distinguished Building, in National Library of Australia News, Bibliotêca Naçionâle de Oustràlia, Zenâ 1999, pp. 9-12.
- (EN) Peter Cochrane, Remarkable Occurrences: The National Library of Australia's First 100 Years, 1901-2001, Bibliotêca Naçionâle de Oustràlia, 2001, ISBN 0-642-10730-0.
- (EN) Paul Cliff, A different view: the National Library of Australia and its building art, Bibliotêca Naçionâle de Oustràlia, 2004, ISBN 0-642-10763-7.
Âtri progètti[modìfica | modìfica wikitèsto]
- Wikimedia Commons a contêgne di files in sce Bibliotêca Naçionâle de Oustràlia
Colegaménti estèrni[modìfica | modìfica wikitèsto]
- (EN) Scîto ofiçiâ, in sce nla.gov.au. URL consultòu o 26 dexénbre 2021.
- (EN) Catàlogo da NLA, in sce catalogue.nla.gov.au. URL consultòu o 26 dexénbre 2021.
- (EN) Publicaçioîn da NLA, in sce publishing.nla.gov.au. URL consultòu o 26 dexénbre 2021.
- (EN) National Library Act 1960, in sce scaletext.law.gov.au. URL consultòu o 26 dexénbre 2021 (archiviòu da l'url òriginâle o 3 zùgno 2004).
- (EN) Portâ de bibliotêche oustraliànn-e, in sce publishing.nla.gov.au. URL consultòu o 26 dexénbre 2021.
- (EN) Australian Interlibrary Resource Sharing Directory, in sce nla.gov.au. URL consultòu o 26 dexénbre 2021.
- (EN) Electronic Resources Australia (ERA), in sce era.nla.gov.au. URL consultòu o 26 dexénbre 2021.
- (EN) NLA Preservation policy, in sce era.nla.gov.au. URL consultòu o 26 dexénbre 2021.
- (EN) Trove - Scîto ofiçiâ, in sce trove.nla.gov.au. URL consultòu o 26 dexénbre 2021.
- (EN) Trove - National Library of Australia, in sce trove.nla.gov.au. URL consultòu o 26 dexénbre 2021.
- (EN) Trove - Commonwealth National Library Australia, in sce trove.nla.gov.au. URL consultòu o 26 dexénbre 2021.
- (EN) Trove - Commonwealth Parliament Library Australia, in sce trove.nla.gov.au. URL consultòu o 26 dexénbre 2021.
lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn srd_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn lij_Latn fur_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn srd_Latn lij_Latn srd_Latn lij_Latn srd_Latn lij_Latn srd_Latn lij_Latn srd_Latn lij_Latn lij_Latn srd_Latn lij_Latn lij_Latn eng_Latn eng_Latn eng_Latn eng_Latn eng_Latn eng_Latn lij_Latn lij_Latn lij_Latn lij_Latn lij_Latn eng_Latn lij_Latn nno_Latn eng_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn eng_Latn eng_Latn lij_Latn lij_Latn lij_Latn lij_Latn lij_Latn lij_Latn lij_Latn eng_Latn lij_Latn eng_Latn srd_Latn eng_Latn eng_Latn eng_Latn vec_Latn eng_Latn eng_Latn srd_Latn lij_Latn srd_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn